— Літаратурная творчасць — гэта вельмі індывідуальная справа, і тут вельмі цяжка гаварыць пра нейкія агульныя крытэрыі. Цяжка хоць бы таму, што кожны геніяльны ці проста выдатны твор — гэта вельмі часта парушэнне пэўных крытэрыяў, творчая спрэчка са, здавалася б, непарушнымі традыцыямі. Зразумела, адметныя творы — гэта не бліны, якія можна пячы штораніцы, але ў любым выпадку аўтару трэба імкнуцца знаходзіць нешта новае, свежае ў літаратуры. А ў якім жанры — гэта абсалютна не важна.